Martina Grochálová

Krížová cesta
mučeníkov misií
a svedkov viery

Spolok svätého Vojtecha

Trnava 2021

Ukážka z elektronickej knihy

© Spolok sv. Vojtecha – Vojtech, spol. s r. o.,

Trnava 2021

ISBN 978-80-8161-520-7

Vytvorenie elektronickej verzie Dibuk, s. r. o., 2021

Úvod

Ježišova cesta kríža so štrnástimi zastaveniami dala silu štrnástim mučeníkom a svedkom viery 20. a 21. sto-
ročia, ktorým je venovaná táto pobožnosť. Takmer ku každému z nich nájdete osobný vzťah – a k mnohým dokonca veľmi blízky a aktuálny. Silné slová v nás vyvolajú zimomriavky a je možné, že počas meditácií nám pri jednotlivých zastaveniach z očí vypadnú slzy. Ďakujme za ne, sú darom.

Slovensko je krajina štedrá na misionárov i misijných dobrovoľníkov. Štyria z nich – sestra Veronika Rácková († 2016), kňaz Ján Hermanovský († 2005), Danica Olexová († 2019) a Emília Bihariová († 2019) – naplnili svojím životom štyri zastavenia krížovej cesty. Ich strata je však ovocím pre nový svet Božieho kráľovstva, vzkriesenia, a príklad ich života nám pomáha v našom misijnom nadšení pri ohlasovaní radosti evanjelia.

Nech sú meditácie krížovej cesty i svedectvá živej viery pre nás posilou v nesení každodenných krížov.

V Bratislave 5. septembra 2019

na sviatok sv. Matky Terezy z Kalkaty

Ivan Kňaze

riaditeľ Pápežských misijných diel

Úvodná modlitba

Otče pokoja a lásky, od chvíle, ako tvoj jednorodený Syn položil na kríži svoj život za nás a za naše hriechy, nasledujú jeho príklad tisícky odvážnych mužov a žien na celom svete. Pre tvoje meno sa neváhajú vzoprieť mocnostiam sveta, stáť na strane chudobných a utláčaných, vziať na seba svoj kríži i kríže iných, a ak je to potrebné, obetovať svoj život. Dovoľ nám inšpirovať sa životom ľudí, ktorí sa stali tvojimi svedkami v 20. a 21. storočí. Daj, aby bol príklad ich života pre nás posilou a povzbudením na našej osobnej ceste kríža. Amen.